Scire volumus presentes et posteros quod facta calumpnia a fratribus Malliacensibus, videlicet a Thoma, Gaufrido et Stephano, canonicis Sancti Vincentii, de multis rebus, tandem ventum est ab utraque parte in curiam domni Gausceranni, tunc Matisconensis episcopi, ubi predicti fratres finierunt et verpierunt omnes calumpnias quas ecclesie Sancti Vincentii et canonicis faciebant. Nominatim itaque finierunt calumpniam quam faciebant in parrochia de Lentiniaco, et super decima clausi de Vergiaco, et alias calumpnias; et pacti sunt quod nulli homini garantiam portarent in eadem parrochia contra canonicos, et in parrochia de Verriaco, et de manso Montis Pulvii finierunt calumpnias, et calumpniam quam faciebant de duabus canoniis finierunt. Soror eorum, uxor Bertranni de Itgiaco, hoc totum finivit et canonicis laudavit coram eisdem fratribus domum quam ipsi canonici ab ipsis suis fratribus emerant Matiscone. Unus tantum de prefatis fratribus, Gaufridus videlicet, retinuit quod canonici responderent ei in curia episcopi de cimiterio Sancti Boneti, si inde vellet in causam venire, canonici remanserunt de ipso cimiterio vestiti. Hujus rei sunt testes, domnus Gauscerannus episcopus, Wichardus decanus, Guigo cantor, Gaufridus de Blaniaco archidiaconus, Gaucerannus de Balgiaco, Odo Rebutinus, Hugo de Berriaco, Hugo de Classiaco, vetus Bernardus Paganus, Wichardus Lingua Anseris de Tramais.